L-inbid jagħmlek vjolenti, u x-xorb qawwi storbjuż; mhuwiex għaqli min jingħata għalihom. Għadab is-sultan bħal għajta ta' ljun; min jiksirha miegħu, hemm ħajtu fin-nofs. Hu ġieħ għal bniedem li jitbiegħed mill-ġlied; kull min hu iblah jistieden it-tilwim. L-għażżien ma jaħdimx ir-raba' fil-ħarifa; imbagħad għal xejn ifittex fi żmien il-ħsad. Il-ħsieb f'moħħ il-bniedem bħall-ilma f'bir fond; min moħħu jilħaqlu jaf joħroġhulu. Ħafna jiftaħru bi tjubithom; imma min jista' jsib wieħed sinċier? Hu l-ġust li jimxi bir-reqqa; henjin uliedu li jiġu warajh! Sultan li joqgħod fuq it-tron tal-ħaqq, ixejjen il-ħażen bil-ħarsa t'għajnejh. Min jista' jgħid: 'Jien qalbi safja; jien nadif minn ħtijieti?' Użin doppju u kejl doppju, it-tnejn jobgħodhom il-Mulej. Imqar tifel jingħaraf minn għemilu, jekk hux safi u tajjeb f'imġibtu. Il-widna li tisma' u l-għajn li tara, it-tnejn il-Mulej għamilhom. Tħobbx l-irqad, għax tiftaqar; iftaħ għajnejk, u jkollok ħobż bix-xaba'. Imaqdar biss jaf ix-xerrej, u jmur jiftaħar b'dak li jkun xtara. Hemm id-deheb u ħaġar prezzjuż bil-kotra, imma kliem l-għerf hu egħżeż minnhom. Żommlu lbiesu 'l min jagħmel tajjeb għal ħaddieħor, żommhomlu b'rahan għal min hu barrani. Ħelu l-ħobż maqlugħ bis-serq, iżda mbagħad jimlielek ħalqek biż-żrar. Il-ħsibijiet jirnexxu bil-parir tajjeb, u agħmel il-gwerra wara ħafna ħsieb. Min ipaċpaċ ħafna ma jżommx sigriet; tagħmilhiex ma' min ilablab wisq. Min jisħet 'il missieru u 'l ommu, jintfielu d-dawl fl-aqwa tad-dlam. Il-ġid miksub bl-għaġla mill-ewwel, ma jkollux barka fi tmiemu. Tgħidx: 'Ħa rrodd id-deni b'deni' imma stenna li l-Mulej jeħilsek hu. Użin doppju jobogħdu l-Mulej, miżien falz mhux sewwa quddiemu. Il-ħajja tal-bniedem imexxiha l-Mulej; u kif jista' l-bniedem jifhem triqtu? Jidħol f'xibka min jagħmel wegħda bl-għaġla, għax imbagħad jerġa' jibdielu. Sultan għaref itajjar il-ħżiena, u minn fuqhom jgħaddi r-romblu. Ir-ruħ fil-bniedem hi dawl il-Mulej, li jgħarrex il-moħbiet kollha tal-qalb. It-tjieba u l-fedeltà jħarsuh lis-sultan, u bil-ħniena jissaħħaħ it-tron tiegħu. Il-foħrija taż-żgħażagħ hi saħħithom, u l-bjuda ta' xagħarhom il-ġieħ tax-xjuħ. Is-swat li jfieri sewwa jfejjaq il-ħsara, u d-daqqiet inaddfu sa qiegħ il-qalb.